|  |  |
| --- | --- |
| Verohallinto | **Lausunto** |
| Harmaan talouden selvitysyksikkö | VN/2449/2022 |
| PL 325 |  |
| 00052 VERO | 10.10.2022 |
|  |  |
|  |  |
| Valtiovarainministeriö |  |
| Antti Sinkman |  |
|  |  |

**Lausunto luonnokseen hallituksen esitykseksi eduskunnalle peitellystä osingonjaosta ja irtaimen käyttöomaisuuden korotetuista poistoista**

**Lausuma**

* Harmaan talouden selvitysyksikkö (jatkossa Selvitysyksikkö) lausuu toimivaltansa näkökulmasta ainoastaan peiteltyä osinkoa koskevassa asiassa. Selvitysyksikkö kannattaa ehdotettua muutosta, mutta esittää hallituksen esitysluonnosta täydennettäväksi joiltain osin. Täydennysehdotukset on eritelty jäljempänä.

**Taustaa**

* Verotusmenettelystä annetun lain[[1]](#footnote-2) mukaan peitelty osinko on rahanarvoinen etuus, jonka osakeyhtiö antaa osakkaansa tai tämän omaisen hyväksi osakkuusaseman perusteella tavallisesta olennaisesti poikkeavan hinnoittelun johdosta tai vastikkeetta[[2]](#footnote-3). Vuodesta 1943 lähtien verolainsäädäntöön sisältyneiden peitellyn osingon verotusta koskevien säännösten tarkoituksena on alun perin ollut turvata osakeyhtiön jaetun voiton kahdenkertainen verotus, sillä muutoin varojen peitelty jakaminen merkitsisi yleensä samalla myös välttymistä osingonjaon veroseuraamuksilta[[3]](#footnote-4).
* Esityksen tavoitteena on hallitusohjelman mukaisesti kiristää peitellyn osingon verotusta siten, että se olisi kokonaan veronalaista tuloa. Nykyisellään peitelty osinko on saajalleen 75 prosenttisesti veronalaista tuloa ja 25 prosentin osalta verovapaata tuloa[[4]](#footnote-5). Tuloverolain mukaan avoin ja peitelty osinko ovat kuitenkin kokonaan veronalaista ansiotuloa, jos suorituksen maksaneella yhteisöllä ei ole kotipaikkaa Euroopan talousalueeseen kuuluvassa valtiossa tai jos Suomella ei ole kotivaltion kanssa voimassa olevaa kaksinkertaisen verotuksen välttämistä koskevaa sopimusta, jota sovelletaan yhteisön jakamaan osinkoon[[5]](#footnote-6).
* Peitellyn osingon verotuksen taso on määritetty vuonna 2004 toteutetun yritys- ja pääomaverotuksen uudistamisen yhteydessä avoimen osingon verotuksen tason mukaisesti. Verotuksen tason kytkemistä avoimeen osinkoon voi kuitenkin Selvitysyksikön näkemyksen mukaan perustellusti pitää ongelmallisena, sillä peitellyssä osingossa on kyse osakeyhtiö- ja verolakien vastaisesta kielletystä varojenjaosta. Peiteltyyn osingonmaksuun ei liity mitään avoimen osingon tunnuspiirteitä, kuten yhtiökokouksen päätöstä tai asian käsittelyä tilinpäätöksessä. Kuten jäljempänä esitetään, on peitelty osinko tilastojenkin valossa useimmissa tilanteissa rinnastettavissa avoimen osingon sijasta pikemminkin peiteltyyn palkanmaksuun osakkaalle. Nykyisellään vastoin lainsäädännön nimenomaisia määräyksiä toteutettu varojenjako (peitelty osinko) voi johtaa matalampaan verotukseen kuin avoin osingonjako tai lain säännösten mukaisesti toteutettu palkanmaksu.

**Täydennysehdotuksia hallituksen esitysluonnokseen**

Harmaan talouden selvitysyksikkö ehdottaa hallituksen esitysluonnokseen seuraavia täydennyksiä:

1. **Lainsäädäntömuutoksen perustelut**

Peitellyn osingon verotusta koskevaa muutosta perustellaan hallituksen esitysluonnoksessa varsin niukasti viitaten lähinnä hallitusohjelmakirjaukseen. Selvitysyksikkö katsoo, että lainsäädäntömuutosta olisi tarpeen perustella nykyistä kattavammin. Muutokselle on olemassa perusteita ennen kaikkea liittyen peitellyn osingon luonteeseen, sekä siihen, millaisissa tilanteissa peitellyn osingon verottaminen tulee käytännössä kyseeseen.

* 1. **Peitellyn osingon tilanteet käytännössä**

Sikäli kun peitellyn osingon tilanteita verovalvonnassa ylipäätään havaitaan, tapahtuu tämä pääosin verotarkastuksissa. Peitellyn osingon tilanteet muodostuvat moninaisesta joukosta tapauksia aina tahattomasta virhehinnoittelusta yhtiön käteisvarojen nostamiseen omaan käyttöön. Tyypillisimmin peitellyssä osingossa on kuitenkin kyse yksityistalouden menoista, jotka on sisällytetty yhtiön kirjanpitoon vähennyskelpoisina kuluina. Käytännössä peitelty osinko ilmenee usein esimerkiksi vastikkeettomana auto- tai asuntoetuna, tai yrityksen muun omaisuuden verovapaana käyttönä. Peiteltynä osinkona verotetaan myös sellaiset osakkaille maksetut rahasuoritukset, joita ei ole käsitelty kirjanpidossa palkkana. Tällaisia tapauksia havaitaan erityisesti harmaan talouden verotarkastuksissa, joissa yrityksen osakkaat tai tosiasialliset vastuuhenkilöt ottavat itselleen yrityksen varallisuutta.

Vuosiin 2016–2020 kohdistuneista verotarkastuksista 1 629 oli sellaisia, joissa havaittiin peiteltyä osinkoa. Yli puolessa näistä tapauksista Verohallinto teki rikosilmoituksen Poliisille. Nämä tapaukset edustavat harmaan talouden kovaa ydintä, eikä peitelty osinko itsessään ole niissä ainoana rikosilmoituksen perusteena. Kyse on siitä, että peitelty osinko liittyy usein verotarkastuksiin, joissa on havaittu erilaisia vero- ja kirjanpitorikosten tunnusmerkkejä.

* 1. **Peitellyn osingonjaon verotuksen vertailua avoimeen osinkoon ja ansiotulojen verotukseen**

Tyypillisin varojen jakamisen tapa osakeyhtiöstä on voitonjako eli osingonmaksu. Laillisen varojenjaon edellytyksenä on useiden eri kriteerien täyttyminen. Näitä ovat muun muassa yhtiön maksukykyisyys, jaon perustuminen tilintarkastettuun tilinpäätökseen ja velvollisuus tehdä päätös varojenjakamisesta yhtiökokouksessa. Osakeyhtiölain 13 luvun varojenjakoa koskevassa ensimmäisessä pykälässä todetaan, että ”muu liiketapahtuma, joka vähentää yhtiön varoja tai lisää sen velkoja ilman liiketaloudellista perustetta, on laitonta varojenjakoa”.

Osakeyhtiö voi maksaa yhtiössä työskenteleville osakkailleen palkkaa samoin edellytyksin kuin muillekin työntekijöilleen. Palkkatulot verotetaan saajansa ansiotuloina. Palkanmaksajan velvollisuutena on verojen lisäksi periä palkasta mm. työeläkemaksut, työttömyysvakuutusmaksut ja työnantajan sairausvakuutusmaksut. Muille kuin osakasasemassa oleville palkansaajille mainittujen niin sanottujen palkan sivukulujen yhteismäärä on keskimäärin 28 prosenttia palkkasummasta. Harmaan talouden tapauksissa, joissa palkkaa havaitaan maksetun pimeästi, verotetaan pimeät palkat yleensä arvioverotuksena sekä määrätään ennakonpidätys turvaamistoimenpiteenä sekä palkan maksajalle että saajalle. Ennakonpidätysprosenttina käytetään enintään 40 prosenttia, mutta luonnollisen henkilön lopullinen veroprosentti määräytyy verovuoden kokonaistulojen perusteella. Osakasasemassa olevaa henkilöä ei veroteta pimeistä palkoista vaan peitellystä osingosta[[6]](#footnote-7).

Osingonjaon ja palkanmaksun keskeisinä eroina ovat muotomääräykset ja työnteon velvoite. Sen sijaan peitelty osinko on yleensä kaikki *verotuksen ja yhtiöoikeuden muotomääräykset* ohittavaa yhtiön varojen laitonta jakamista. Joissain tapauksissa peitellyn osingonjaon toteuttamistapana on ollut varojen nostaminen osakkaan omaan käyttöön palkka- ja/tai osinkoverotuksen välttämiseksi. Tällöin varojenjako voi tapahtua tilanteessa, jossa yhtiö loukkaa velkojien etuja ja varoja jaetaan yhtiön ollessa tosiasiassa maksukyvytön.

Peitellyn osingon verotus saattaa olla useassakin tilanteessa edullisempaa kuin avoin voitonjako.[[7]](#footnote-8) Kaikkein ilmeisin eroavaisuus poistui vuonna 2014 voimaan tulleen muutoksen myötä, kun muulta kuin TVL 33 c n 3 momentissa tarkoitetulta ulkomaiselta yhteisöltä saadut peitellyt osingot tuotiin avointa osinkoa vastaavan verotuksen piiriin[[8]](#footnote-9). Käytännössä peitelty osinko ei tosiasiassa vastaa juuri miltään osin avointa osinkoa, koska sen maksaminen tapahtuu vastoin osingonmaksun muotomääräyksiä eikä peiteltyä osinkoa ilmoiteta sen enempää tilinpäätöksellä kuin veroilmoituksellakaan. Sekä avoin että peitelty osinko ovat toki molemmat yhtiön verotuksessa vähennyskelvottomia kuluja. Peitellyssä osingossa on kuitenkin käytännössä kyse osingonmaksun sijaan pikemminkin peitellystä palkanmaksusta, joka tapahtuu osakkaan tai hänen omaisensa hyväksi yhtiöoikeudelliset ja verotukselliset muotomääräykset sivuuttaen[[9]](#footnote-10). Erityisen ongelmallista nykyisen kaltainen peitellyn osingon kevyt verotus on tilanteissa, joissa yhtiö ei huolehdi verovelvoitteistaan ja peiteltyä osinkoa saanut osakas voi käytännössä saada lainvastaisen edun selvästi palkkatulon verotusta matalammalla veroasteella. Saajansa näkökulmasta peitelty osinko on selvästi palkkatulon verotusta lievemmin verotettua, kun rangaistusluonteista veronkorotusta ei huomioida. Maksajan näkökulmasta toki palkkakulut vähennetään yhtiön tuloverotuksessa kuluna, toisin kuin osingot.

Peitellyn osingon useissa tilanteissa kevyempää verokohtelua kompensoi se, että peitellyn osingonjaon tullessa ilmi määrätään sitä koskien rangaistusluonteisia veronkorotuksia, minkä lisäksi jälkiverotustilanteissa maksettavaksi tulevat myös viivästysseuraamukset. Rikostapauksissa osakkaille/vastuuhenkilöille ei kuitenkaan määrätä veronkorotuksia kaksoisrangaistavuuden kiellon takia *(*ns. *ne bis in idem* -kielto*).* Tilastollisesti yli puolet havaituista peitellyn osingon tapauksista liittyy laajempaan harmaan talouden harjoittamiseen, eikä näissä tapauksissa osakkaille siis määrätä rangaistusluonteisia veronkorotuksia.

* 1. **Yhteenveto**

Peiteltyä osinkoa koskeva säännös on yksi niistä välineistä, joilla lainsäätäjä on pyrkinyt estämään verotuksen kiertämistä. Peitelty osinko on tyypillisesti verotuksen ja yhtiöoikeuden muotomääräykset ohittavaa yhtiön varojen laitonta jakamista, eikä siten vastaa juuri millään tavoin avointa osinkoa. Valtaosa verovalvonnassa havaituista peitellyn osingon tapauksista liittyy verotarkastuksiin, joissa tehtyjen havaintojen pohjalta Verohallinto on tehnyt rikosilmoituksen Poliisille. Useissa tapauksissa on havaittu erilaisia vero- ja kirjanpitorikosten tunnusmerkkejä. Peiteltyä osinkoa kuitenkin verotetaan nykyisellään saajallaan joissain tilanteissa kevyemmin, kuin avointa osinkoa tai palkkaa.

Sikäli kun verovalvonnassa havaitaan markkinaehtoisesta poikkeava hinnoittelu esimerkiksi kauppahinnan tai lainan koron suhteen, oikaistaneen hinnoitteluvirhe yhteisöosakkaan saamana lähtökohtaisesti VML 31 §:n nojalla siirtohinnoitteluoikaisuna. Sen sijaan peiteltyä osinkoa koskevan säännöksen soveltamisen ydinalue on tilanteissa, joissa osakkaat saavat vastikkeettoman auto- tai asuntoedun, yrityksen muuta omaisuutta käytetään vastikkeetta, tai joissa yrityksen tosiasialliset vastuuhenkilöt ottavat itselleen yrityksen varallisuutta. Käytännön tilanteissa peitelty osinko on usein lähempänä peiteltyä palkanmaksua kuin avointa osinkoa. Niinpä ottaen huomioon peiteltyä osinkoa koskevan säännöksen *luonne, tarkoitus ja käytännön soveltamisala*, on Selvitysyksikön näkemyksen mukaan varsin perusteltua irrottaa peitellyn osingon kytkös avoimen osingon verotuksen tasosta. Luonnollisesti verovelvollisen virheitä tai laiminlyöntejä koskevat seuraamukset tulee lähtökohtaisesti toteuttaa verotuksen sanktiojärjestelmän kautta, kuten veronkorotuksin. Ei ole kuitenkaan tarkoituksenmukaista pitää erilaisia tuloja ja eriävin tarkoituksin jaettuja varoja kytkettynä verotuksellisesti toisiinsa varsinkin, kun se saattaa päinvastoin kannustaa jakamaan varoja yhtiöstä palkan tai avoimen osingon sijasta peiteltynä osinkona. Selvitysyksikön näkemyksen mukaan lakimuutoksen perusteluissa olisi tarpeen ottaa huomioon edellä esitetyt näkökohdat.

1. **Lainsäädäntömuutoksen vaikutukset**

Lakiluonnoksen mukaan peiteltyjä osinkoja koskevalla muutoksella ei katsota olevan merkittäviä vaikutuksia verovelvollisille, koska kyseessä on kaavamainen veronalaisuusprosentin muutos. On kuitenkin hyvin todennäköistä, että jos peitellyn osingon verotusta kiristettäisiin, tehostaisi se säännöksen ennalta estävää vaikutusta. Samalla muutos poistaisi tilanteet, joissa peiteltyä osinkoa verotettaisiin avointa osinkoa ja palkkaa kevyemmin. Toisaalta muutoksella olisi epäilemättä vaikutuksia myös peiteltyä osinkoa saaneiden verovelvollisten verorasituksen ja mahdollisten jälkiverojen kiristymisen muodossa. Nämä näkökulmat olisi tarpeen ottaa huomioon lakimuutoksen vaikutuksia arvioitaessa.

Helsingissä 10.10.2022

Janne Marttinen Antti Tokola

johtaja ylitarkastaja

1. Ns. verotusmenettelylaki 29 §, 18.12.1995/1558 [↑](#footnote-ref-2)
2. VML 29 § 2 momentin mukaan peitellyllä osingolla tarkoitetaan myös omia osakkeita hankkimalla tai lunastamalla taikka osakepääomaa, vararahastoa tai ylikurssirahastoa alentamalla osingosta menevän veron välttämiseksi jaettuja varoja. [↑](#footnote-ref-3)
3. Peitellyn osingon verotuksen uudistamistyöryhmän muistio 1997:11 ja HE 26/1998, luku 1.1. [↑](#footnote-ref-4)
4. Tuloverolain (TVL, 1535/1992) 33 d § ja Elinkeinoverolain 6 a §:n 7 momentti. [↑](#footnote-ref-5)
5. TVL 33 c 3 § ja TVL 33 d 1 §. [↑](#footnote-ref-6)
6. Ks. rajanvedosta Verohallinnon ohje peitellystä osingosta VH/8436/00.01.00/2020, kohta 4.1.1. Osakkuusaseman perusteella saatu etu verotetaan sen laadusta ja määrästä riippumatta lähtökohtaisesti peiteltynä osinkona, jos sitä ei ole käsitelty kirjanpidossa palkkana tai luontoisetuna (KHO 19.10.1989 taltio 3637). Etu verotetaan kuitenkin sen laadusta ja määrästä riippumatta lähtökohtaisesti palkkana, jos se on sellaisena käsitelty kirjanpidossa, ja jos sen perusteena on työsuoritus. [↑](#footnote-ref-7)
7. Pauli K. Mattila: Peiteltyyn osinkoon liittyviä kysymyksiä ja erityistilanteita. Verotus 2/2016, s. 133. [↑](#footnote-ref-8)
8. HE 185/2013. Tuohon saakka oli verotuksellisesti edullisempaa jakaa avoimen osingon sijasta peiteltyä osinkoa silloin, kun osinkoa jakavan yhtiön kotipaikka oli ETA-alueen ulkopuolella valtiossa, jonka kanssa Suomella ei ollut verosopimusta. [↑](#footnote-ref-9)
9. Verohallinnon ohje peitellystä osingosta VH/8436/00.01.00/2020, kohta 4.1.1. Palkan maksamisen edellytys on, että se on korvaus työsuorituksesta. Peitelty osinko taas on osakkuusaseman perusteella saatu etuus, joka saadaan osingonjaon muotovaatimukset sivuuttaen. [↑](#footnote-ref-10)